
Narva Hooldekodu hoolekogu töökord
Määrus kehtestatakse kohaliku omavalitsuse korralduse seaduse § 30 lõike 1 punkti 3, sotsiaalhoolekande seaduse § 17 lõike 5 ja Narva Linnavalitsuse 11.07.2012 määruse nr  630  „Narva Hooldekodu põhimäärus“ alusel. 

§ 1. Reguleerimisala
Käesolev töökord reguleerib Narva Hooldekodu hoolekogu (edaspidi hoolekogu) ülesandeid ja õigusi ning hoolekogu tegutsemise korda.
§ 2. Hoolekogu koosseis
(1) Narva Linnavalitsuse korraldusega kinnitatud hoolekogu koosseis koosneb vähemalt 5 liikmest ja sinna kuuluvad:
1) omavalitsuse poolt nimetatud isik;

2) Narva linna Sotsiaalabiameti (edaspidi Sotsiaalabiamet) poolt nimetatud isik;

3) SA Narva Haigla poolt nimetatud isik;

4) Narva Linnavolikogu esindaja;
5) Narva Hooldekodu (edaspidi Hooldekodu) klientide esindaja.
(2) Hoolekogu valib oma liikmete hulgast sekretäri.

§ 3. Hoolekogu ülesanded ja õigused
(1) Hoolekogu ülesanded on:
1) koostöös Hooldekodu juhatajaga Hooldekodu arengukava väljatöötamine ja selle esitamine kinnitamiseks Sotsiaalabiameti direktorile;
2) Hooldekodu eelarve projekti kooskõlastamine;
3) Hooldekodu põhi- ja majandustegevuse analüüsimine ja tegevuse parandamiseks ettepanekute tegemine Sotsiaalabiametile;
4) Hooldekodu juhataja algatusel hoolealuste võimalike kaebuste läbivaatamine;
5) Hooldekodu sotsiaalse ja majandusliku tegevuse edendamiseks vabariiklike ja rahvusvaheliste organisatsioonidega kontaktide otsimine;
6) Hooldekodu personali tööalase koolituse ja hoolealustele hoolekandeteenuste loomiseks Sotsiaalabiametile ettepanekute tegemine;
7) rahaliste ja materiaalsete vahendite sihipärase kasutamise kontrollimine.
(2) Hoolekogul on õigus:
1) kaasata Hooldekodu tegevuse edendamiseks töösse asjatundjaid ja eksperte väljastpoolt

Hooldekodu;
2) kaasata hoolekogu töösse Hooldekodu personali;
3) teha järelpärimisi ja ettepanekuid Hooldekodu töö ja majandustegevuse kohta;
4) saada Hooldekodu juhatajalt ja Sotsiaalabiametilt tööks vajalikku informatsiooni.

§ 4.  Hoolekogu juhtimine ja töö korraldamine
(1) Hoolekogu tööd juhib hoolekogu esimees, tema äraolekul hoolekogu aseesimees.
(2) Hoolekogu töövorm on koosolek, mis toimub vähemalt kaks korda aastas hoolekogu esimehe ettepanekul.
(3) Hoolekogu koosoleku valmistab ette ja kutsub kokku hoolekogu esimees.
(4) Koosoleku päevakorda kavandatud küsimuste ja asjakohaste materjalide eelnevat ettevalmistamist ning tutvustamist hoolekogu liikmetele korraldab hoolekogu esimees, tema äraolekul aseesimees.
(5) Igal hoolekogu liikmel on õigus avaldada koosolekul oma arvamust, võtta sõna arutatavates küsimustes selgitustega ning teha otsuse suhtes ettepanekuid.
(6) Hoolekogu on otsustusvõimeline, kui selle koosolekust võtab peale esimehe või aseesimehe osa vähemalt pool hoolekogu koosseisust.
(7) Hoolekogu koosolekust osavõtval Hooldekodu juhatajal on sõnaõigus.
(8) Otsused võetakse vastu häälteenamusega. Kui hääled jagunevad võrdselt, otsustavaks jääb koosoleku juhataja (esimees või aseesimees) hääl. Otsused esitatakse Sotsiaalabiametile teadmiseks.
(9) Hoolekogu koosolekud on avalikud, kui hoolekogu ei otsusta teisiti. Koosoleku toimumisest ja päevakorrast teatatakse tema liikmetele vähemalt 7 päeva ette.
(10) Hoolekogu asjaajamist korraldab hoolekogu sekretär.
(11) Hoolekogu koosolekute protokollid säilitab Hooldekodu juhataja.
(12) Erakorralistes küsimustes võib hoolekogu otsus olla vastu võetud ka side- või infotehnoloogiavahendite abil koosolekut kokku kutsumata.
(13) Hoolekogu tegevuskulud kaetakse Hooldekodu eelarvest.
(14) Hoolekogu liikmeid ei tasustata nende tegevuse eest hoolekogu liikmena. 
§ 5. Koosoleku protokoll
(1) Hoolekogu koosolekud protokollitakse. Protokollile kirjutab alla koosoleku juhataja ja protokollija.
(2) Koosoleku protokolli märgitakse:
1) koosoleku toimumise aeg ja koht;

2) koosoleku algus- ja lõpuaeg; 
3) koosoleku juhataja ees- ja perekonnanimi;

4) koosolekust osavõtnud ning koosolekult puudunud hoolekogu liikmete ees- ja perekonnanimed; 
5) koosolekule kutsutud isikute ees- ja perekonnanimed;

6) kinnitatud päevakord;

7) vastuvõetud otsused.


§ 6. Koosseisu muutmine või tegevuse lõpetamine
(1) Narva Linnavalitsusel on õigus hoolekogu liige tagandada, kui ta ei ole osa võtnud kolmest järjestikusest hoolekogu koosolekust.
(2) Hoolekogu koosseisu muudab ja tegevuse lõpetab Narva Linnavalitsus õigusaktidega ettenähtud korras. 
§ 7. Rakendussätted 

Määrus jõustub seadusega sätestatud korras.
Tarmo Tammiste

Linnapea                                                                                      Ants Liimets

                                                      Linnasekretär

Õiend 

Narva Linnavalitsuse  määruse  „Narva Hooldekodu hoolekogu töökord“ eelnõu juurde

Lähtudes sotsiaalhoolekande seaduse  § 17 lõikest 5  ja Narva  Hooldekodu põhimäärusest (kinnitatud Narva Linnavalitsuse 11.07.2012 määrusega nr 630) on Narva linna Sotsiaalabiamet ette valmistanud oma hallatava asutuse Narva Hooldekodu hoolekogu töökorra. Hoolekogu töökord reguleerib hoolekogu ülesandeid ja õigusi ning hoolekogu tegutsemise korda.
Arvestades ülaltoodud, taotleb Narva Linna Sotsiaalabiamet Narva Hooldekodu hoolekogu töökorra kinnitamist. 

